Imtella' Settembru 30, 2020 - Aġġornata 30 Ta' Settembru, 2020 12:08pm Theżżiża kbira nħasset minn diversi lokalitajiet madwar il-Gżejjer Maltin hekk kif terrimot moderat laqat il-gżejjer Maltin bl-epiċentru tiegħu ikun fuq il-baħar mediterran lejn in-nofsinhar ta' Filfa. Kien għall-ħabta tat-tlieta u minuta ta' dalgħodu meta t-theżżiża li damet għal ftit sekondi nħasset minn diversi bnadi madwar Malta u Għawdex. Skont l-analiżi tal-Università ta' Malta jidher li t-theżżiża kellha saħħa ta' madwar 4.5 fuq l-iskala richter. Il-Protezzjoni Ċivili ta' Malta kkonfermat t-theżżiża. Terrimot ieħor li kejjel lil 3.3 fuq l-iskala Richter ukoll laqat l-istess żona għall-ħabta tat-tmienja u tlieta u għoxrin minuta t-Tlieta filgħaxija. Intant fil-midja soċjali spikkaw diversi kummenti ta' persuni li qamu maħsudin, b'uħud jikkonfermaw dwar il-biża' li ħassew minħabba s-saħħa tal-istess theżżiża. Kienu diversi li rrappurtaw li qamu maħsuda u li bdiet titriegħed l-għamara fid-djar tagħhom. Sa issa madankollu jidher li ma kienx hemm rapporti li xi ħadd weġġa jew li saru xi ħsarat minħabba t-theżżiza. Jekk għandek filmat ta' xħin seħħ it-terremot tista' tibgħat fuq [email protected]